b"\n_START_ARTICLE_\nAcampada\n_START_PARAGRAPH_\nL'acampada o c\xc3\xa0mping (de l'angl\xc3\xa9s camping) \xc3\xa9s una activitat comunament a l'aire lliure que implica passar una o m\xc3\xa9s nits en una tenda, un envelat o caravana, generalment amb el fi d'allunyar-se de la civilitzaci\xc3\xb3 i gaudir de la naturalesa. Tanmateix, existeixen acampades amb altres finalitats, enmig de la civilitzaci\xc3\xb3 o fins i tot sota sostre, com \xc3\xa9s el cas dels refugiats per cat\xc3\xa0strofes naturals o fins i tot de manifestants._NEWLINE_Acampar \xc3\xa9s una activitat que va esdevenir popular a principi del segle vint. Els aficionats a l'acampada freq\xc3\xbcenten paratges nacionals o altres llocs d'inter\xc3\xa9s natural._NEWLINE_L'acampada tamb\xc3\xa9 es pot fer servir com a alternativa barata d'allotjament per als assistents a esdeveniments que duren alguns dies, com festivals de m\xc3\xbasica o trobades esportives. En aquestos casos, els organitzadors ofereixen un acampador dit tamb\xc3\xa9 terreny d'acampada i alguns serveis b\xc3\xa0sics. _NEWLINE_En qualsevol cas, el c\xc3\xa0mping no necess\xc3\xa0riament s'ha de relacionar amb una alternativa barata: hi ha una \xc3\xa0mplia gamma de preus, depenent del renom, la hist\xc3\xb2ria i els serveis que ofereixi el c\xc3\xa0mping.\n_START_SECTION_\nDefinici\xc3\xb3\n_START_PARAGRAPH_\nEl terme \xc2\xabacampar\xc2\xbb inclou tota una gamma de maneres de passar la nit fora de casa. Des de campistes que van equipats gaireb\xc3\xa9 nom\xc3\xa9s amb les seues botes fins a fam\xc3\xadlies que disposen d'una caravana amb electricitat pr\xc3\xb2pia, calefacci\xc3\xb3 i mobles. Acampar va sovint acompanyat d'altres activitats com senderisme, escalada, canoa, bicicleta, pesca o turisme alternatiu en general. Existeix la possibilitat de dormir en campaments permanents disposats de cafeteria, banys, dutxes i altres serveis. En aquestos llocs es pot llogar sovint una petita casa de fusta per\xc3\xb2 aix\xc3\xb2 no es considera \xc2\xabacampar\xc2\xbb._NEWLINE_Cal diferenciar molt b\xc3\xa9 acampar de \xc2\xabfer o anar de c\xc3\xa0mping\xc2\xbb. Cal recordar que segons la normativa vigent a Catalunya, l'acampada fora dels c\xc3\xa0mpings no est\xc3\xa0 permesa. D'aquesta manera podem dir que l'acampada no est\xc3\xa0 regulada per cap organisme oficial i que el c\xc3\xa0mping \xc3\xa9s un allotjament tur\xc3\xadstic reconegut per l'administraci\xc3\xb3._NEWLINE_En cap cas el c\xc3\xa0mping \xc3\xa9s una manera alternativa d'acampada ni de fer vacances. El C\xc3\xa0mping \xc3\xa9s una filosofia de vacances on, en la majoria de vegades, es poden trobar molts m\xc3\xa9s serveis que en altres tipus d'allotjaments tur\xc3\xadstics._NEWLINE_Aix\xc3\xad doncs, l'acampada \xc3\xa9s una forma de passar la nit a fora, sense cap control, i el c\xc3\xa0mping \xc3\xa9s un allotjament tur\xc3\xadstic."